Bulgarul Grigor Dimitrov, locul 10 în ierarhia tenisului masculin, a fost eliminat marţi de Taylor Fritz (13 ATP) în trei seturi, 6-2, 6-7 (11/13), 6-1, în optimile de finală ale turneului ATP Masters 1.000 de la Roma, dotat cu premii totale de 7.877.020 de euro, potrivit Agerpres.
Grigor Dimitrov, în vârstă de 32 de ani, a plătit scump pentru neputinţa sa de a concretiza cele unsprezece mingi de break pe care le-a avut, s-a înclinat după două ore şi 43 de minute de joc şi a cedat fizic în setul decisiv, notează AFP.
Deja în sferturi de finală în acest an la Madrid, Taylor Fritz va încerca să obţină biletul pentru semifinale în faţa germanului Alexander Zverev (5 ATP) sau a portughezului Nuno Borges (53 ATP).
Tot marţi, chilianul Alejandro Tabilo (32 ATP), care l-a eliminat în turul 3 pe liderul mondial Novak Djokovic, a acces în sferturi la Roma în dauna rusului Karen Hacianov (18 ATP), de care a trecut cu 7-6 (7/5), 7-6 (12/10) după două ore şi 33 de minute de joc.
La 26 de ani, Alejandro Tabilo va disputa primul lui sfert de finală într-un turneu Masters 1.000, categoria cea mai importantă după cele de Mare Şlem. Următorul său adversar va fi chinezul Zhizhen Zang (56 ATP) sau brazilianul Thiago Monteiro (106 ATP).
În runda anterioară, Tabilo l-a surclasat pe Djokovic, 6-2, 6-3, administrându-i una din cele mai grele înfrângeri din cariera sa într-un turneu Masters 1.000.
Sârbul a declarat că accidentul pe care l-a suferit vineri, când a fost lovit în cap de o sticlă cu apă, ar putea explica eşecul su din meciul cu Tabilo.
La finalul meciului său de vineri, câştigat uşor contra francezului Corentin Moutet 6-3, 6-1, Djokovic a fost victima unui accident neobişnuit. În timp ce semna autografe pentru spectatorii aflaţi în tribunele de deasupra lui, el a fost lovit în cap o sticlă de apă care a căzut din rucsacul unuia dintre aceşti spectatori. Sub violenţa şocului, sârbul a căzut la pământ, a rămas ghemuit câteva secunde, înainte de a-şi reveni şi a merge spre vestiar.